**Nexhmije Hoxha** (IPA: [nɛdʒmijɛ ˈhɔdʒa], fødenavn Xhuglini 7. februar 1921 i Bitola, død 26. februar 2020 i Tirana) var en albansk kommunistisk politiker. Hun var gift med Albanias kommunistiske statsleder Enver Hoxha fra januar 1945 til han døde i april 1985.

Liv og virke
------------

### Bakgrunn

Hun ble født Nexhmije Xhuglini av albanske foreldre i Bitola i Kongeriket av serbere, kroater og slovenere i dagens Nord-Makedonia. Hun studerte ved en lærerhøyskole for kvinner i Tirana, hvoretter hun underviste på grunnskolenivå i byen 1941–1942. Under den andre verdenskrig deltok hun i den kommunistiske motstandsbevegelsen mot den italienske og tyske okkupasjonen av Albania.

### Enver Hoxhas hustru, politiker

I januar 1945 etter krigen giftet hun seg med Enver Hoxha. Paret hadde tre barn, de to sønnene Ilir og Sokol og datteren Pranvera, men ingen av dem spilte noen politisk rolle av betydning. Lite var kjent om familielivet deres i samtiden.

I likhet med Fiqrete Shehu og Vito Kapo, som var gift med henholdsvis Mehmet Shehu og Hysni Kapo, fikk hun viktige verv i Arbeidets parti og offentlige stillinger. Nexhmije Hoxha var leder i Forbundet av albanske kvinner 1946–1955 og medlem av partiets sentralkomité fra 1948. Hun ledet Instituttet for marxistisk-leninistiske studier 1966–1992, og ble den siste rektoren ved V.I. Lenins høyere partiskole i Tirana. Hennes innflytelse og påståtte brutalitet gav henne økenavnet «Tiranas sorte enke». Hun overtok i mars 1986 som leder for massebevegelsen Den demokratiske front, etter at ektemannen døde året før, og satt frem til 1990.

Til tross for at Enver Hoxha ble fremstilt som asketisk, levde familien et luksuriøst liv.

Etter regimets fall ble Nexhmije Hoxha ekskludert fra ALP i 1991 og arrestert 4. desember 1991. I januar 1993 ble hun dømt til 9 års fengsel for underslag av 750 000 lek og ankeinstansen økte senere straffen til 11 år. Hoxha ble løslatt fra fengsel i januar 1997.

Etter løslatelsen brukte hun sin energi på å pleie sin ektemanns omdømme. Rundt annethvert år gav hun intervjuer. Hun utgav i 1998 en biografi i to bind om ektemannen.

Hoxha døde i februar 2020 en alder av 99 år i Tirana.

Referanser
----------

1. ↑   ABC (spansk avis), «La reina roja de Albania», side(r) 54, utgitt 7. mars 2020[Hentet fra Wikidata]
2. ↑   www.balkanweb.com[Hentet fra Wikidata]
3. ↑   www.pcmle.org[Hentet fra Wikidata]
4. 1 2 3 4 5 6 7  Wojciech Roszkowski og Jan Kofman. *Biographical Dictionary of Central and Eastern Europe in the Twentieth Century* (s. 358). Taylor and Francis. Kindle Edition. 2015
5. ↑  «Widow of former Albania’s dictator dies at 99». *Gazeta Express*. 26. februar 2020. Besøkt 26. februar 2020.
6. 1 2 3 4  Elsie, Robert (red.) (2012). *A Biographical Dictionary of Albanian History* **(engelsk)**. London: I.B. Tauris. s. 195–196.
7. ↑  Savik, Stein (12. april 1985). «Isolerte Albania fra omverdenen». *Aftenposten* **(norsk)** (morgen utg.): 8.
8. ↑  Kolsti, John (1985). «From Courtyard to Cabinet: The Politicial Emergence of Albanian Women». I Wolchik, Sharlon L. og Meyer, Alfred G. *Women, State, and Party in Eastern Europe* **(engelsk)**. Duke University Press. s. 144–145. CS1-vedlikehold: Flere navn: redaktørliste (link)
9. ↑  Emadi, Hafizullah (1992). «Women's Emancipation and Strategy of Development in Albania». *Economic and Political Weekly* **(engelsk)**. 27 (19): 1000.
10. ↑  Bergsagel, Ingvald (16. april 2005). «Satans kvinnfolk». *Dagbladet Magasinet* **(norsk)**: 36.
11. ↑  Biberaj, Elez (1987). «Albania's Economic Reform Dilemma». *The World Today* **(engelsk)**. 43 (10): 180–182.
12. ↑  Reuters (8. juli 1991). «Enver Hoxhas "enkle liv" er avslørt». *Aftenposten* **(norsk)** (morgen utg.): 15.
13. ↑  Hoxha, Nexhmije (1998). *Jeta ime me Enverin. Kujtime* **(albansk)**. Tirana: Lira.
14. ↑   .  Manglende eller tom `|tittel=` (hjelp)

|  |  |
| --- | --- |
| Oppslagsverk/autoritetsdata | VIAF **·** GND **·** LCCN **·** ISNI **·** BNF **·** BNF (data) **·** SUDOC **·** NKC
 |